Vermeende inbrekers vas ná brassery in huis se kroeg | Netwerk24
Vermeende inbrekers vas ná brassery in huis se kroeg
Deur André Damons 10 Januarie 2019 15:46
Twee vermeende inbrekers wat glo 'n nag van brassery om 'n huis se kroegtoonbank deurgebring het, is Donderdagoggend in hegtenis geneem.
Die eienaar van die huis en sy gesin was uitstedig en die vermeende inbrekers het hulself glo aan die duur drank in die huis in Dan Pienaar in Bloemfontein, gehelp.
Polisiebeamptes neem Donderdagoggend inventaris van gesteelde goedere wat teruggevind is. Foto: Mlungisi Louw
Die twee mans, onderskeidelik 33 en 34 jaar oud en van Bergman Square, was glo onder die invloed van drank toe die polisie hulle omstreeks 05:30 aangekeer het.
Brig. Maehla Mahloko Lento, bevelvoerder van die Parkweg-polisiekantoor, het gesê die polisie was besig met 'n operasie in Happy Valley, wat 'n brandpunt in die gebied is, toe die twee mans met verskeie sportsakke gewaar is.
Hulle wou net in 'n taxi klim toe die polisie hulle voorgekeer en deursoek het.
Die mans het erken dat hulle die vorige dag omstreeks 18:00 by 'n huis in Harry Smithstraat ingebreek het.
Lt.genl. Moeketsi Sempe, provinsiale polisiehoof in die Vrystaat, staan Donderdag op die toneel tussen die gesteelde goedere wat polisiebeamptes teruggevind het. Foto: Mlungisi Louw
Van die gesteelde goedere staan Donderdagoggend voor die huis in Dan Pienaar in Bloemfontein waar die inbraak was. Foto: Mlungisi Louw
Volgens lt.kol. Thabo Covane, polisiewoordvoerder, het die mans glo oor die heining geklim en 'n venster agter die huis gebreek om toegang tot die huis te kry.
"Die mans het hulle geniet en glo selfs van die duur drank in die huis se kroeg gedrink. Hulle het na bewering 'n TV-stel, 'n musiektoestel, alkohol en kruideniersware gesteel."
Volgens hom het die mans na bewering die goedere wat hulle nie kon dra nie, buite die huis weggesteek sodat hulle dit later kon gaan haal.
Die vermoede bestaan dat die inbrekers die huis dopgehou het voordat hulle ingebreek het.
Die mans sal na verwagting Vrydag op aanklagte van die besit van vermoedelike gesteelde eiendom en huisbraak en diefstal in die hof verskyn.